Kommer oor beweerde mishandeling van bejaardes in tehuisArgieffoto Nandi Mayathula-Khoza, Gautengse LUR vir maatskaplike ontwikkeling, het Vrydag haar kommer uitgespreek oor bewerings dat bejaardes van die Eersterust-ouetehuis, oos van Pretoria, mishandel word. Mayathula-Khoza het gesê sy werk tans deur ŉ verslag wat die Pretoriase departement van maatskaplike ontwikkeling oor die beweerde mishandeling saamgestel het, en beoog om binnekort die tehuis self te gaan besoek. Sy het gesê sy beoog om tydens haar besoek met belanghebbendes te vergader om sodoende agter die kap van die byl te kom oor die werklike probleme by die fasiliteit. Volgens haar behoort dié tehuis ŉ plek van veiligheid vir bejaardes te bied en nié ŉ plek te wees waar hulle mishandel word nie. “Ek is baie bekommerd oor die verskeie verslae wat dui op mishandeling van bejaardes by die tehuis – dít terwyl daar na hulle omgesien moet word. Die mishandeling van bejaardes word gesien as ŉ maatskaplike euwel of siekte, en moenie verdra word deur gemeenskappe en families nie. Die regering doen alles in sy vermoë om te verseker dat niemand verder mishandel word nie en dat die skuldiges verantwoordbaar gehou word.” Mayathula-Khoza sê bejaardes word boonop deur die Grondwet beskerm teen sulke gevalle, soos onder meer deur die Wet op Ouer Persone (Wet 13 van 2006), wat beklemtoon dat ouer persone beskerm moet word. Volgens haar sal die departement ook voortaan daarop fokus om te verhoed dat bejaardes finansieel uitgebuit word. Sy sê die departement sal sy strategie van 2014 hersien om dié tipe voorvalle ŉ nekslag toe te dien.